# UREDBA

# O POSEBNIM ZAHTEVIMA ZA AKREDITOVANA TELA U SASTAVU PROIZVOĐAČA

## ("Sl. glasnik RS", br. 3/2023)

**Član 1**

Ovom uredbom uređuju se posebni zahtevi za akreditovana tela u sastavu proizvođača.

**Član 2**

Akreditovano telo u sastavu proizvođača može sprovoditi aktivnosti ocenjivanja usaglašenosti za privredne subjekte u čijem je sastavu za svrhe sprovođenja postupaka ocenjivanja usaglašenosti propisanim modulima A1, A2, C1 ili C2, koji su bliže uređeni propisom kojim se uređuje način sprovođenja ocenjivanja usaglašenosti.

Izuzetno od stava 1. ovog člana, akreditovano telo u sastavu proizvođača može sprovoditi i druge postupke ocenjivanja usaglašenosti u neharmonizovanoj oblasti ukoliko je to propisano tehničkim propisom ili posebnim zakonima i propisima donetim na osnovu tih zakona.

**Član 3**

Akreditovano telo u sastavu proizvođača mora da ispuni sledeće zahteve:

1. da je akreditovano u skladu sa zakonom kojim se uređuje oblast akreditacije u Republici Srbiji;

2. da su telo i njegovo osoblje prepoznatljivi u organizacionom smislu i da su u privrednom subjektu u čijem je sastavu uspostavljeni načini izveštavanja kojima se osigurava nepristrasnost, kao i da je to dokazano (nacionalnom) akreditacionom telu;

3. telo i njegovo osoblje ne smeju da budu odgovorni za konstruisanje, proizvodnju, isporuku, montažu, rad ili održavanje proizvoda koje ocenjuju, niti smeju da se upuštaju u bilo kakve aktivnosti koje bi mogle da budu u suprotnosti sa njegovom nezavisnošću prosuđivanja i integritetom u vezi sa njihovim aktivnostima ocenjivanja;

4. telo je dužno da pruža usluge isključivo privrednom subjektu u čijem je sastavu, osim ukoliko je drugačije propisano tehničkim propisom iz člana 2. stav 2. ove uredbe;

5. da informaciju o svojoj akreditaciji dostavi organu koji vrši notifikaciju tela za ocenjivanje usaglašenosti Evropskoj komisiji, na njegov zahtev.

**Član 4**

Ova uredba je usklađena sa Odlukom EU broj 768/2008 Evropskog parlamenta i Saveta od 9. jula 2008. godine o zajedničkom okviru za trgovanje proizvodima i ukidanju odluke 93/465/EEZ.

**Član 5**

Ova uredba stupa na snagu osmog dana od dana objavljivanja u "Službenom glasniku Republike Srbije".